CELEX: 32016R0778
Language: et
Date: 2016-02-02 00:00:00
Title: Komisjoni delegeeritud määrus (EL) 2016/778, 2. veebruar 2016, millega täiendatakse Euroopa Parlamendi ja nõukogu direktiivi 2014/59/EL seoses asjaolude ja tingimustega, mille korral võib krediidiasutuse või investeerimisühingu tasutavad erakorralised ex post osamaksed täielikult või osaliselt edasi lükata, ja kriitiliste funktsioonidega seotud tegevuste, teenuste ja toimingute kindlaksmääramise ning põhiäriliinide ja nendega seotud teenuste kindlaksmääramise kriteeriumidega (EMPs kohaldatav tekst)

20.5.2016   
            
            
               ET
            
            
               Euroopa Liidu Teataja
            
            
               L 131/41
            
         KOMISJONI DELEGEERITUD MÄÄRUS (EL) 2016/778,
   2. veebruar 2016,
   millega täiendatakse Euroopa Parlamendi ja nõukogu direktiivi 2014/59/EL seoses asjaolude ja tingimustega, mille korral võib krediidiasutuse või investeerimisühingu tasutavad erakorralised ex post osamaksed täielikult või osaliselt edasi lükata, ja kriitiliste funktsioonidega seotud tegevuste, teenuste ja toimingute kindlaksmääramise ning põhiäriliinide ja nendega seotud teenuste kindlaksmääramise kriteeriumidega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 15. mai 2014. aasta direktiivi 2014/59/EL, millega luuakse krediidiasutuste ja investeerimisühingute finantsseisundi taastamise ja kriisilahenduse õigusraamistik ning muudetakse nõukogu direktiivi 82/891/EMÜ ning Euroopa Parlamendi ja nõukogu direktiive 2001/24/EÜ, 2002/47/EÜ, 2004/25/EÜ, 2005/56/EÜ, 2007/36/EÜ, 2011/35/EL, 2012/30/EL ja 2013/36/EL ning määruseid (EL) nr 1093/2010 ja (EL) nr 648/2012, (1) eriti selle artikli 2 lõiget 2 ja artikli 104 lõiget 4,
   ning arvestades järgmist:
   
               (1)
            
            
               Kriisilahendusasutus peaks lubama direktiivi 2014/59/EL artiklis 104 osutatud erakorralisi ex post osamakseid edasi lükata krediidiasutuse või investeerimisühingu taotluse korral, et tal oleks lihtsam hinnata, kas krediidiasutus või investeerimisühing vastab direktiivi 2014/59/EL artikli 104 lõikes 3 sätestatud edasilükkamise tingimustele. Asjaomane krediidiasutus või investeerimisühing peaks esitama teabe, mida kriisilahendusasutus peab sellise hindamise tegemiseks vajalikuks. Kriisilahendusasutus peaks võtma arvesse kogu teavet, mis on riigi pädevatele asutustele kättesaadav, et vältida teavitamisnõuete dubleerimist.
            
         
               (2)
            
            
               Kui kriisilahendusasutus hindab erakorraliste ex post osamaksete tegemise mõju krediidiasutuse või investeerimisühingu maksevõimelisusele või likviidsusele, peaks ta analüüsima mõju krediidiasutuse või investeerimisühingu kapitalile ja likviidsuspositsioonile. Analüüsis tuleks eeldada, et krediidiasutuse või investeerimisühingu bilansis olev kahjum võrdub maksetähtaja saabumise hetkel tasumisele kuuluva summaga, ning prognoosida asjakohase ajavahemiku kohta krediidiasutuse või investeerimisühingu omavahendite suhtarve pärast selle kahjumi kandmist. Samuti tuleks analüüsis eeldada, et vahendite väljavool võrdub maksetähtaja saabumise hetkel tasumisele kuuluva summaga, ja hinnata likviidsusriski.
            
         
               (3)
            
            
               Finantsseisundi taastamise ja kriisilahenduse kavad eeldavad, et krediidiasutused ja investeerimisühingud ning kriisilahendusasutused suudavad kindlaks teha krediidiasutuste ja investeerimisühingute või konsolideerimisgruppide kriitilised funktsioonid ja tagada nende täitmise jätkamise.
            
         
               (4)
            
            
               Kriisilahendusmenetluses oleva krediidiasutuse või investeerimisühingu kriitiliste funktsioonide täitmise jätkamine on üks peamisi kriisilahenduse eesmärke. Selle eesmärk on kaitsta finantsstabiilsust ja reaalmajandust, mistõttu on sellel oluline osa finantsseisundi taastamise ja kriisilahenduse kavandamise protsessis. Kriitiliste funktsioonide hulka võivad kuuluda hoiuste kaasamise, laenuandmis- ja laenuteenused, makse-, kliirimis-, hoiu- ja arveldusteenused, hulgirahastamise turgude tegevused ning kapitaliturgude ja investeerimistegevused.
            
         
               (5)
            
            
               Krediidiasutuse või investeerimisühingu või konsolideerimisgrupi kriitilised funktsioonid on esitatud tema finantsseisundi taastamise kavas. Kriisilahendusasutus peaks finantsseisundi taastamise kava hindama ja see peaks olema kriisilahenduse kava alus. Kriisilahendusasutus peaks kriisilahenduse kava koostamisel ise kriitilisi funktsioone hindama ja näitama, kuidas on võimalik kriitilisi funktsioone ja põhiäriliine õiguslikult ja majanduslikult muudest funktsioonidest lahus hoida, tagamaks nende täitmise jätkamise krediidiasutuse või investeerimisühingu maksejõuetuse korral.
            
         
               (6)
            
            
               Krediidiasutuse või investeerimisühingu kriisilahenduskõlblikkuse hindamisel peaksid kriisilahendusasutused võtma arvesse seda, kas valitud strateegia tagab kriitiliste funktsioonide täitmise jätkamise ja kas kriisilahenduskõlblikkust välistavate asjaoludega tegelemise või nende kõrvaldamise võime on kriitiliste funktsioonidega seotud. Kohustuste ja nõudeõiguste teisendamise stsenaariumi korral võib kohustused kõnealuse teisendamise ulatusest välja jätta, kui väljajätmine on tingimata vajalik ja proportsionaalne kriitiliste funktsioonide täitmise jätkamise saavutamiseks. Kriitilised funktsioonid muutuvad oluliseks ka nn sildasutuse kasutamise korral, kuna sildpangal peavad olema kriitilised funktsioonid.
            
         
               (7)
            
            
               Kriitiliste funktsioonide kindlakstegemiseks tuleks kasutada kaheastmelist protsessi: esiteks korraldavad krediidiasutused ja investeerimisühingud oma finantsseisundi taastamise kavade koostamisel enesehindamise. Teiseks vaatavad kriisilahendusasutused üksikute krediidiasutuste ja investeerimisühingute finantsseisundi taastamise kavad kriitiliselt läbi, et tagada pankade kasutatavate lähenemisviiside järjekindlus ja järjepidevus. Kuna kriisilahendusasutustel on kasulik omada ülevaadet sellest, millised funktsioonid on olulised finantsstabiilsuse säilitamiseks tervikuna, peaksid nad tegema lõpliku otsuse kriitiliste funktsioonide kindlaksmääramise kohta kriisilahenduse kavandamise ja elluviimise eesmärgil.
            
         
               (8)
            
            
               Kriitilised teenused peaksid olema aluseks olevad toimingud, tegevused ja teenused, mida tehakse või pakutakse konsolideerimisgrupis ühe (spetsiaalsed teenused) või mitme sellise äriüksuse või juriidilise üksuse (ühised teenused) jaoks, mida on vaja ühe või mitme kriitilise funktsiooni täitmiseks. Kriitilisi teenuseid võib konsolideerimisgrupis osutada üks või mitu üksust (näiteks eraldiseisev juriidiline üksus või siseüksus; siseteenused); nende osutamist võib edasi anda ka välisele teenuseosutajale (välisteenused). Teenust tuleks käsitada kriitilisena, kui selle osutamise katkemine võib kriitiliste funktsioonide täitmist tõsiselt häirida või täielikult takistada, kuna need on krediidiasutuse või investeerimisühingu poolt kolmandate isikute jaoks täidetavate kriitiliste funktsioonidega lahutamatult seotud. Nende kindlakstegemine toimub nii nagu kriitiliste funktsioonide kindlakstegemine.
            
         
               (9)
            
            
               Krediidiasutused ja investeerimisühingud ning kriisilahendusasutused peaksid märkima kriitilised teenused ka finantsseisundi taastamise ja kriisilahenduse kavadesse. Kui kriitiliste teenuste osutamine on antud edasi kolmandatele isikutele, peaks kriisilahendusasutus suutma piirduda hindamises sellega, mis on vajalik, et kontrollida, kas krediidiasutusel või investeerimisühingul on olemas sobiv talitluspidevuse plaan.
            
         
               (10)
            
            
               Teenuste käsitamine kriitiliste teenustena peaks võimaldama krediidiasutustel ja investeerimisühingutel tagada selliste teenuste pideva kättesaadavuse, osutades neid maksejõuetuse suhtes vastupidavate üksuste kaudu või kehtestades asjakohase korra, mille kohaselt osutab neid väline teenuseosutaja.
            
         
               (11)
            
            
               Kriitilise funktsiooni ja põhiäriliini peamine erinevus seisneb asjaomaste tegevuste mõjus. Kriitiliste funktsioonide hindamisel tuleks lähtuda nende olulisusest reaalmajanduse ja finantsturgude toimimise ning seega finantsstabiilsuse kui terviku seisukohast, põhiäriliine tuleks aga hinnata selle põhjal, kui olulised need on krediidiasutusele või investeerimisühingule endale, lähtudes näiteks nende panusest krediidiasutuse või investeerimisühingu tuludesse ja kasumisse.
            
         
               (12)
            
            
               Kuna finantsseisundi taastamise kava peaks sisaldama krediidiasutuse või investeerimisühingu põhiäriliinide, funktsioonide ja vara väärtuse ning turustatavuse määramise üksikasjalikku kirjeldust, peaks ka kriisilahenduse kava sisaldama krediidiasutuse või investeerimisühingu kriitiliste funktsioonide ja põhiäriliinide kaardistust ning selgitust, kuidas on võimalik kriitilised funktsioonid ja põhiäriliinid õiguslikult ja majanduslikult teistest funktsioonidest eraldada, et tagada krediidiasutuse või investeerimisühingu maksejõuetuse korral tegevuse jätkumine. Kriisilahenduse korral võib kriitiliste funktsioonide täitmise ja põhiäriliinide tegevuse jätkumine õigustada teatavate kohustuste väljajätmist kohustuste ja nõudeõiguste teisendamise vahendi kohaldamisalast, samuti üleandmist sildpangale.
            
         
               (13)
            
            
               Kuigi põhiäriliinide puhul vaadatakse sageli seda, milline on nende panus krediidiasutuse või investeerimisühingu finantstulemustesse, ei pruugi selline lähenemisviis kajastada täielikult kõiki äriliine, sest krediidiasutus või investeerimisühing võib osutada teenust, mis ei ole otseselt tulutoov (või mis toodab kahjumit), kuid millega kaasneb märkimisväärne frantsiisiväärtus ja mis on seega tegevuse kui terviku seisukohast oluline,
            
         ON VASTU VÕTNUD KÄESOLEVA MÄÄRUSE:
   I PEATÜKK
   
      ÜLDSÄTTED
   
   Artikkel 1
   Reguleerimisese
   Käesolevas määruses sätestatakse eeskirjad, millega määratakse kindlaks järgmine:
   
               a)
            
            
               asjaolud ja tingimused, mille korral võib krediidiasutuse või investeerimisühingu tasutavad erakorralised ex post osamaksed täielikult või osaliselt direktiivi 2014/59/EL artikli 104 lõike 3 kohaselt edasi lükata;
            
         
               b)
            
            
               direktiivi 2014/59/EL artikli 2 lõike 1 punktis 35 osutatud tegevuste, teenuste ja toimingute kindlaksmääramise kriteeriumid;
            
         
               c)
            
            
               direktiivi 2014/59/EL artikli 2 lõike 1 punktis 36 osutatud äriliinide ja seonduvate teenuste kindlaksmääramise kriteeriumid.
            
         Kõnealuseid eeskirju kohaldab direktiivi 2014/59/EL artikli 3 kohaselt liikmesriigi määratud kriisilahendusasutus.
   Artikkel 2
   Mõisted
   Käesolevas määruses kasutatakse järgmisi mõisteid:
   1)   „edasilükkamisperiood“– kuni kuue kuu pikkune periood;
   2)   „funktsioon“– struktureeritud kogum tegevusi, teenuseid või toiminguid, mida krediidiasutus või investeerimisühing või konsolideerimisgrupp teeb kolmandate isikute jaoks või osutab neile olenemata krediidiasutuse või investeerimisühingu sisemisest ülesehitusest;
   3)   „äriliin“– struktureeritud kogum tegevusi, protsesse või toiminguid, mille krediidiasutus või investeerimisühing või konsolideerimisgrupp töötab välja kolmandatele isikute jaoks organisatsiooni eesmärkide saavutamiseks.
   II PEATÜKK
   
      
         EX POST OSAMAKSETE EDASILÜKKAMINE
   
   Artikkel 3
   Erakorraliste ex post osamaksete edasilükkamine
   1.   Kriisilahendusasutus võib lubada direktiivi 2014/59/EL artikli 104 lõikes 3 osutatud erakorralisi ex post osamakseid edasi lükata krediidiasutuse või investeerimisühingu taotluse korral. Krediidiasutus või investeerimisühing esitab teabe, mida kriisilahendusasutus peab vajalikuks, et hinnata erakorraliste ex post osamaksete tegemise mõju selle finantsseisundile. Kriisilahendusasutus võtab arvesse kogu teabe, mis on riigi pädevatele asutustele kättesaadav, et teha kindlaks, kas krediidiasutus või investeerimisühing vastab lõikes 3 osutatud edasilükkamistingimustele.
   2.   Selle kindlakstegemisel, kas krediidiasutus või investeerimisühing vastab edasilükkamistingimustele, hindab kriisilahendusasutus erakorraliste ex post osamaksete tegemise mõju asjaomase krediidiasutuse või investeerimisühingu maksevõime- ja likviidsuspositsioonile. Kui krediidiasutus või investeerimisühing kuulub konsolideerimisgruppi, tuleb hinnata ka grupi kui terviku maksevõimelisusele ja likviidsusele avalduvat mõju.
   3.   Kriisilahendusasutus võib erakorralised ex post osamaksed edasi lükata, kui ta leiab, et osamaksete tegemisega kaasneb üks järgmistest:
   
               a)
            
            
               krediidiasutuse või investeerimisühingu Euroopa Parlamendi ja nõukogu määruse (EL) nr 575/2013 (2) artiklis 92 sätestatud minimaalsete omavahendite nõuete tõenäoline rikkumine järgmise kuue kuu jooksul;
            
         
               b)
            
            
               krediidiasutuse või investeerimisühingu määruse (EL) nr 575/2013 artikli 412 lõikes 1 sätestatud ja komisjoni delegeeritud määruse (EL) 2015/61 (3) artiklis 4 täpsustatud minimaalse likviidsuskatte nõude tõenäoline rikkumine järgmise kuue kuu jooksul;
            
         
               c)
            
            
               krediidiasutuse või investeerimisühingu Euroopa Parlamendi ja nõukogu direktiivi 2013/36/EL (4) artiklis 105 sätestatud likviidsuse erinõude tõenäoline rikkumine järgmise kuue kuu jooksul.
            
         4.   Kriisilahendusasutus piirab edasilükkamisperioodi määral, mis on vajalik krediidiasutuse või investeerimisühingu või selle konsolideerimisgrupi finantsseisundit ohustavate riskide vältimiseks. Kriisilahendusasutus jälgib korrapäraselt, kas lõikes 3 osutatud edasilükkamistingimused kehtivad edasilükkamisperioodil jätkuvalt.
   5.   Asjaomase krediidiasutuse või investeerimisühingu taotlusel võib kriisilahendusasutus edasilükkamisperioodi pikendada, kui on teinud kindlaks, et lõikes 3 osutatud edasilükkamistingimused kehtivad jätkuvalt. Nimetatud perioodi võidakse pikendada kuni kuue kuu võrra.
   Artikkel 4
   Edasilükkamise poolt maksevõimelisusele avaldatava mõju hindamine
   1.   Kriisilahendusasutus hindab erakorraliste ex post osamaksete tegemise mõju krediidiasutuse või investeerimisühingu regulatiivse kapitali positsioonile. Hindamine hõlmab selle mõju analüüsi, mida erakorraliste ex post osamaksete tegemine avaldaks krediidiasutuse või investeerimisühingu määruse (EL) nr 575/2013 artikli 92 kohaste minimaalsete omavahendite nõuete täitmisele.
   2.   Kõnealuse hindamise tegemisel arvatakse erakorralised ex post osamaksed krediidiasutuse või investeerimisühingu omavahenditest maha.
   3.   Lõikes 1 osutatud analüüs hõlmab vähemalt perioodi, mis kestab komisjoni rakendusmääruse (EL) nr 680/2014 (5) artiklis 3 sätestatud järgmise omavahendite nõuete aruande esitamise kuupäevani.
   Artikkel 5
   Edasilükkamise poolt likviidsusele avaldatava mõju hindamine
   1.   Kriisilahendusasutus hindab erakorraliste ex post osamaksete tegemise mõju krediidiasutuse või investeerimisühingu likviidsuspositsioonile. Hindamine hõlmab selle mõju analüüsi, mida erakorraliste ex post osamaksete tegemine avaldaks krediidiasutuse või investeerimisühingu võimele täita määruse (EL) nr 575/2013 artikli 412 lõikes 1 sätestatud ja delegeeritud määruse (EL) 2015/61 artiklis 4 täpsustatud minimaalse likviidsuskatte nõuet.
   2.   Lõikes 1 kirjeldatud analüüsi tegemisel liidab kriisilahendusasutus likviidsete vahendite väljavoolu, mis võrdub 100 %ga erakorraliste ex post osamaksete maksetähtaja saabumise hetkel tasumisele kuuluvast summast, delegeeritud määruse (EL) 2015/61 artikli 20 lõike 1 kohasele likviidsete vahendite netoväljavoolule.
   3.   Kriisilahendusasutus hindab ka lõike 2 kohase väljavoolu mõju direktiivi 2013/36/EL artiklis 105 sätestatud likviidsuse erinõuete täitmisele.
   4.   Lõikes 1 osutatud analüüs hõlmab vähemalt perioodi, mis kestab rakendusmääruse (EL) nr 680/2014 artiklis 3 sätestatud järgmise likviidsuskatte nõude aruande esitamise kuupäevani.
   III PEATÜKK
   
      KRIITILISTE FUNKTSIOONIDE JA PÕHIÄRILIINIDE KINDLAKSMÄÄRAMISE KRITEERIUMID
   
   Artikkel 6
   Kriitiliste funktsioonide kindlaksmääramise kriteeriumid
   1.   Funktsiooni käsitatakse kriitilisena, kui täidetud on järgmised kaks tingimust:
   
               a)
            
            
               krediidiasutus või investeerimisühing täidab funktsiooni krediidiasutuse või investeerimisühingu või konsolideerimisgrupiga mitteseotud kolmandate isikute jaoks ning
            
         
               b)
            
            
               funktsiooni täitmise ootamatu katkemine avaldaks tõenäoliselt olulist negatiivset mõju kolmandatele isikutele, põhjustaks finantsraskuste levimist või vähendaks turuosaliste üldist kindlustunnet, sest funktsioon on kolmandatele isikutele süsteemselt oluline ning krediidiasutus või investeerimisühing või konsolideerimisgrupp on funktsiooni täitmisel süsteemselt oluline.
            
         2.   Kui krediidiasutus või investeerimisühing ja kriisilahendusasutus hindavad seda, kas esineb oluline negatiivne mõju kolmandatele isikutele, kas funktsioon on kolmandatele isikutele süsteemselt oluline ning kas funktsiooni täitev krediidiasutus või investeerimisühing või konsolideerimisgrupp on süsteemselt oluline, võtavad nad arvesse krediidiasutuse või investeerimisühingu või konsolideerimisgrupi suurust, turuosa, välist ja sisemist seotust, keerukust ja piiriülest tegevust.
   Kolmandatele isikutele avaldatava mõju hindamise kriteeriumid hõlmavad vähemalt järgmisi elemente:
   
               a)
            
            
               tegevuse laad ja ulatus, üleilmne, riiklik ja piirkondlik ulatus, tehingute maht ja arv; klientide ja vastaspoolte arv; selliste klientide arv, kelle puhul on krediidiasutus või investeerimisühing ainus või peamine panganduspartner;
            
         
               b)
            
            
               krediidiasutuse või investeerimisühingu olulisus kohalikul, piirkondlikul, riiklikul või Euroopa tasandil, nagu asjaomase turu puhul asjakohane. Krediidiasutuse või investeerimisühingu olulisust võib hinnata turuosa, seotuse, keerukuse ja piiriülese tegevuse põhjal;
            
         
               c)
            
            
               see, millist laadi on kliendid ja sidusrühmad, keda funktsioon mõjutab, näiteks, kuid mitte ainult, jaekliendid, ärikliendid, pankadevahelised kliendid, kesksed kliiringukojad ja avaliku sektori asutused;
            
         
               d)
            
            
               funktsiooni täitmise võimalik katkemine turgude, taristute, klientide ja avalike teenuste puhul. Hindamine võib eelkõige hõlmata mõju asjaomaste turgude likviidsusele, klientidele suunatud tegevuse katkemise mõju ja ulatust, samuti lühiajalisi likviidsusvajadusi; seda, kuidas seda tajuvad vastaspooled, kliendid ja üldsus; klientide reageerimise ulatus ja kiirus; olulisus muude turgude toimimise jaoks; mõju muu turu likviidsusele, tehingutele ja struktuurile; mõju muudele vastaspooltele, kes on seotud peamiste klientidega, ning funktsiooni ja muude teenuste vastastikmõju.
            
         3.   Reaalmajandusele ja finantsturgudele olulist funktsiooni käsitatakse asendatavana, kui see on võimalik asendada vastuvõetaval viisil ja mõistliku aja jooksul, vältides sellega reaalamajanduse ja finantsturgude süsteemseid probleeme.
   Funktsiooni asendatavuse hindamisel võetakse arvesse järgmisi kriteeriume:
   
               a)
            
            
               asjaomase funktsiooni turu struktuur ja alternatiivsete teenuseosutajate olemasolu;
            
         
               b)
            
            
               muude teenuseosutajate suutlikkus seoses võimekuse, funktsiooni täitmise nõuete ja võimalike turule sisenemise või laienemise tõketega;
            
         
               c)
            
            
               muude teenuseosutajate stiimul asjaomaste tegevustega tegelema hakkamiseks;
            
         
               d)
            
            
               aeg, mida teenuse kasutajad vajavad, et minna üle uue teenuseosutaja juurde, ja selle ülemineku kulud; aeg, mida on vaja, et konkurendid saaksid funktsioonid üle võtta, ning see, kas sellest ajast piisab olulise katkestuse vältimiseks olenevalt teenuse liigist.
            
         4.   Teenust käsitatakse kriitilisena, kui selle osutamise katkemine võib ühe või mitme kriitilise funktsiooni täitmist tõsiselt häirida või takistada. Teenust ei käsitata kriitilisena, kui seda võib mõistliku aja jooksul sisu, kvaliteedi ja kulu poolest sarnases ulatuses osutama hakata muu teenuseosutaja.
   5.   Funktsioonide täitmise või teenuste osutamise katkemine tähendab seda, et funktsioone ja teenuseid ei täideta või osutata enam sarnases ulatuses ja sarnastel tingimustel ning et nende kvaliteet ei ole sarnane, välja arvatud juhul, kui asjaomase funktsiooni täitmise või teenuse osutamise muutus toimub korrakohaselt.
   Artikkel 7
   Põhiäriliinide kindlaksmääramise kriteeriumid
   1.   Äriliine ja nendega seonduvad teenuseid, mis on krediidiasutuse või investeerimisühingu või selle konsolideerimisgrupi, kuhu krediidiasutus või investeerimisühing kuulub, tulude, kasumi või frantsiisiväärtuse olulisteks allikateks, käsitatakse põhiäriliinidena.
   2.   Põhiäriliinid määratakse kindlaks krediidiasutuse või investeerimisühingu sisemise ülesehituse, äristrateegia ja selle põhjal, kui palju need põhiäriliinid krediidiasutuse või investeerimisühingu finantstulemustesse panustavad. Põhiäriliinide tunnused hõlmavad muu hulgas järgmist:
   
               a)
            
            
               põhiäriliini tulud protsendina kogutuludest;
            
         
               b)
            
            
               põhiäriliini kasum protsendina kogukasumist;
            
         
               c)
            
            
               kapitali või varade tootlus;
            
         
               d)
            
            
               varad, tulu ja sissetulek kokku;
            
         
               e)
            
            
               kliendibaas, geograafiline jalajälg, kaubamärk, ettevõtja ja konsolideerimisgrupi muude ettevõtjate sünergia;
            
         
               f)
            
            
               põhiäriliini tegevuse lõpetamise mõju kuludele ja sissetulekule, kui see on rahaliste vahendite või likviidsuse allikas;
            
         
               g)
            
            
               põhiäriliini kasvuväljavaade;
            
         
               h)
            
            
               tegevuse ülevõtmise atraktiivsus konkurentide seisukohast;
            
         
               i)
            
            
               turupotentsiaal ja frantsiisiväärtus.
            
         Põhiäriliini kindlakstegemisel võib arvesse võtta oodatavat tulevast tulu, kasvuväljavaadet ja frantsiisiväärtust, kui neid toetavad usaldusväärsed, tõenditel põhinevad prognoosid, mis on eelduste aluseks.
   3.   Põhiäriliinid võivad sõltuda tegevustest, mis krediidiasutusele või investeerimisühingule otsest kasumit ei teeni, kuid mis toetavad krediidiasutuse või investeerimisühingu põhiäriliine ja annavad seega selle kasumisse kaudselt panuse.
   IV PEATÜKK
   
      LÕPPSÄTTED
   
   Artikkel 8
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 2. veebruar 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 173, 12.6.2014, lk 190.
   
      (2)  Euroopa Parlamendi ja nõukogu 26. juuni 2013. aasta määrus (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta (ELT L 176, 27.6.2013, lk 1).
   
      (3)  Komisjoni 10. oktoobri 2014. aasta delegeeritud määrus (EL) 2015/61, millega täiendatakse Euroopa Parlamendi ja nõukogu määrust (EL) nr 575/2013 seoses krediidiasutuste suhtes kohaldatava likviidsuskatte nõudega (ELT L 11, 17.1.2015, lk 1).
   
      (4)  Euroopa Parlamendi ja nõukogu 26. juuni 2013. aasta direktiiv 2013/36/EL, mis käsitleb krediidiasutuste tegevuse alustamise tingimusi ning krediidiasutuste ja investeerimisühingute usaldatavusnõuete täitmise järelevalvet, millega muudetakse direktiivi 2002/87/EÜ ning millega tunnistatakse kehtetuks direktiivid 2006/48/EÜ ja 2006/49/EÜ (ELT L 176, 27.6.2013, lk 338).
   
      (5)  Komisjoni 16. aprilli 2014. aasta rakendusmäärus (EL) nr 680/2014, millega sätestatakse rakenduslikud tehnilised standardid seoses krediidiasutuste ja investeerimisühingute järelevalvelise aruandlusega vastavalt Euroopa Parlamendi ja nõukogu määrusele (EL) nr 575/2013 (ELT L 191, 28.6.2014, lk 1).